SINOVI vojničina poteklih iz pobjedničke Hrvatske vojske imaju ozbiljnih problema sa zakonom, a cijelo društvo ima još ozbiljnijih problema s njima. Posljednji incident izazvao je Mario Korade, sin pokojnog zloglasnog generala Ivana Koradea koji je 2008. godine ubio petero ljudi. To je bio samo kraj nasilnog života Ivana Koradea koji je još od rata terorizirao sve oko sebe, a u jednom se trenutku čak i odmetnuo sa svojom jedinicom. Vlast mu je sve to tolerirala.

Iznude, tučnjave, pucnjava

Mario Korade počeo je s nasiljem još za očevog života. Prilikom svađe i tučnjave u jednom varaždinskom kafiću tek punoljetni Mario u pomoć je pozvao oca koji je svađu došao razriješiti oružjem. Nakon što se general Ivan Korade ubio, njegov sin je nastavio s divljanjem. Došao je pijan na grob jedne od očevih žrtava i tamo razbio bocu s viskijem, a potom se zaputio u obližnji kafić, gdje je zapodjenuo svađu i tučnjavu. Od poznanika je iznudio desetke tisuća kuna prijeteći mu da će mu pobiti obitelj i iščupati grkljan. Sud je prema Koradeu bio blagonaklon i pustio ga je da se brani sa slobode.

>> Sin generala Koradea osuđen na dvije godine i dva mjeseca zatvora

U zatvoru je završio tek nakon još jedne tučnjave u kojoj je izvukao deblji kraj i osuđen je na nešto više od tri godine. Sve to je dovelo do posljednjeg slučaja u kojem je Mario Korade u Sesvetama nakon još jedne birtijske svađe pucao na kafić. Ispalio je nekoliko hitaca na kafić u kojem se u tom trenutku nalazilo više osoba i pobjegao, ali policija ga je brzo pronašla i uhitila.

>> Pucnjava u Sesvetama, uhićen sin generala Koradea

Prijetnje i divljanje automobilom

Od Koradea juniora puno bolji nije ni sin pukovnika Joipa Đakića, HDZ-ovog saborskog zastupnika i dugogodišnjeg šefa HVIDR-e. Ivan Đakić nedavno je uvjetno osuđen na 11 mjeseci zatvora zbog prijetnji novinaru i objave gnjusne slike odrezane glave kojom je “čestitao” pravoslavni Božić.

Tekst se nastavlja ispod oglasa

>> Potvrđena presuda Đakićevom sinu zbog slike ustaše s glavom mrtvog Srbina u ruci

Kazna nije opametila mladoga Đakića, samo je pronašao novi hobi - divljanje automobilom. U pet dana skrivio je dvije nesreće, jednu od njih zbog oklade. Okladio se da je moguće proći kroz jedan zavoj u Pitomači brzinom od 150 km/h. Đakićeva blesavost je ipak veća od njegovih vozačkih sposobnosti pa je automobilom izletio s ceste i udario u betonski most. U nezgodi je lakše ozlijeđen, a liječnicima je lagao da je pao.

Sin Mladena Kruljca pao s hrpom droge, kaže da ju je čuvao za Toma Forda

Trolist sinova vojničina u sukobu sa zakonom zaključujemo Davidom Kruljcem, sinom generala Mladena Kruljca. Sin generala kojemu ni samom nisu strani nasilničko ponašanje i problemi sa zakonom uhvaćen je s 4,5 kilograma marihuane, tridesetak grama kokaina i 117 tisuća eura.

>> Sin generala Kruljca osuđen zbog hrpe droge, ali neće ići u zatvor

Sud je povjerovao bizarnoj Kruljčevoj obrani da je drogu čuvao za srpskog državljanina po imenu Tom Ford kojeg nikada nije upoznao nego su se samo dopisivali. Sasvim je slučajno u vrijeme kada se sudilo njegovom sinu general Kruljac snimljen u društvu s ministrom unutarnjih poslova Davorom Božinovićem.

>> Kruljac neće u zatvor. Njegov tata je bio na piću s ministrom Božinovićem

David Kruljac osuđen je na rad za opće dobro iz čega teško da će izvući pouku jer je nisu izvukli ni drugi sinovi generala. Zahvaljujući zaštiti politike ili očeva možemo se samo nadati da neće iza sebe uskoro početi ostavljati leševe.